**Referat af ordinært møde i DTU’s bestyrelse den 1. april 2025**

Til stede: Margrethe Vestager (bestyrelsesleder), Henrik Clausen, Ulrik Juul Christensen, Marianne Dahl, Charlotte Rønhof, Kasper Moth-Poulsen, Nina Kjærgaard Hendel, Ole Sigmund, Natasha Hougaard, Annekatrine Kirketerp-Møller samt rektor Anders O. Bjarklev, prorektor Christine Nellemann, universitetsdirektør Claus Nielsen, fuldmægtig Magnus S. Bøye (referent), chefkonsulent / sekretær for bestyrelsen Kasper Dam Schultz (referent)

**Dagsorden for ordinært møde**

1. Velkomst og mundtlige meddelelser
2. Rektorartsrapport
3. Status på byggeprojekter efter 4. kvartal
4. Status på IT- og informationssikkerhed (lukket punkt)
5. Afrapportering på Handlingsplan 2024
6. Status på Dana V (lukket punkt)
7. Retningslinjer for DTU’s internationale forsknings- og innovationssamarbejder med betydelige sikkerhedsrisici (lukket punkt)
8. Status på DTU’s bæredygtighedsindsats
9. Udkast til Årsrapport 2024
10. DTU’s strategi 2026-2031
11. Evt.

**Ad. pkt. 1. Velkomst og mundtlige meddelelser**

Bestyrelseslederen indledte med en række meddelelser, og fremhævede bl.a. at hun har besøgt størstedelen af DTU’s institutter og centre. Endvidere oplyste bestyrelseslederen, at hun har takket ja til uddannelses- og forskningsministerens invitation til at være keynote-speaker på årets Uddannelses- og Forskningsmøde i Kolding d. 10. april. Endeligt orienterede bestyrelseslederen om, at der har været afholdt møde mellem universiteternes bestyrelsesledere, hvor bl.a. Trump-administrationens effekt på amerikanske universiteter blev drøftet.

Rektor orienterede om reformen af professionsbachelor- erhvervsakademiuddannelserne, og kunne med glæde meddele, at diplomingeniøruddannelsen ikke bliver forkortet, og at der med aftalen på baggrund af udvalgte kriterier gives mulighed for at oprette 800 nye engelsksprogede uddannelsespladser på de berørte institutioner. Adspurgt om udsigten til nye politiske uddannelsesreformer, der kan ramme DTU, svarede den daglige ledelse at man arbejder på at implementere kandidatreformen og kontinuerligt arbejder på at skabe de bedst mulige rammebetingelser for DTU.

Bestyrelsen drøftede kort gymnasiereformen og dens mulige indvirkning på DTU’s optagelsesgrundlag. Den daglige ledelse meddelte, at det er for tidligt at konkludere på konsekvenserne ved gymnasiereformen. Når DTU kender omfanget af konsekvenserne, vil bestyrelsen blive orienteret og få en analyse af, hvordan reformen kan ramme DTU og andre universiteter.

Bestyrelseslederen foreslog, at bestyrelsen på et kommende møde tager en strategisk drøftelse om indspil til en kommende dansk forsknings- og innovationsstrategi.

**Ad. pkt. 2. Rektoratsrapport**

Rektor orienterede om, at antallet af kvote 2-ansøgere, der har DTU som førsteprioritet, er vokset med 30 pct., og understregede det ærgerlige i, at DTU ikke må optage flere studerende. I den forbindelse oplyste rektor, at den daglige ledelse undersøger, hvordan Risø Campus kan bruges til at øge optaget af studerende.

Adspurgt om antallet af hjemtagne ERC-bevillinger, svarede den daglige ledelse at man med etableringen af et centralt forskningsstøttekontor, der assisterer forskerne med excellence-ansøgninger, har oplevet en stigning i antallet, og at man modtager ca. to om året. Endvidere blev der spurgt ind til, hvordan DTU fastholder forskere med ERC-bevillinger. Hertil svarede den daglige ledelse, at man er opmærksom på, at nogle universiteter aktivt og målrettet forsøger at rekruttere forskere med ERC-bevillinger, men at det ikke er en aktuel udfordring for DTU.

Afslutningsvis drøftede bestyrelsen muligheden for at tiltrække forskere fra amerikanske universiteter, og den daglige ledelse gjorde opmærksom på, at man er i dialog med en række fonde om finansieringsmulighederne. Den daglige ledelse vil samtidig opfordre institutterne til at afsøge egne netværk for potentielle kandidater.

Bestyrelsen tog rektoratsrapporten til efterretning.

**Ad. pkt. 3. Status på byggeprojekter efter 4. kvartal**

Punktet blev behandlet skriftligt. Bestyrelsen tog status for byggeprojekter efter 4. kvartal 2024 til efterretning.

**Ad. pkt. 4. Status på IT- og informationssikkerhed (lukket punkt)**

Lukket punkt.

**Ad. pkt. 5. Afrapportering på Handlingsplan 2024**

Punktet blev behandlet skriftligt. Bestyrelsen tog afrapportering på Handlingsplan 2024 til efterretning.

**Ad. pkt. 6. Status på Dana V (lukket punkt)**

Lukket punkt.

**Ad. pkt. 7. Retningslinjer for DTU’s internationale forsknings- og innovationssamarbejder med betydelige sikkerhedsrisici (lukket punkt)**

Lukket punkt.

**Ad. pkt. 8. Status på DTU’s bæredygtighedsindsats**

Prorektor præsenterede status på DTU’s bæredygtighedsindsats, og fremhævede bl.a. de store globale miljømæssige udfordringer, DTU’s bæredygtighedsrapport, formuleringen af seks styrkepositioner og hvordan DTU arbejder med bæredygtighed indenfor forskning, uddannelse, innovation og forskningsbaseret rådgivning. Endvidere fremhævede prorektor, hvordan DTU arbejder med ESG-initiativer og bæredygtighed på universitetet, herunder Center for Absolut Bæredygtighed. Endeligt orienterede prorektor om, at der er etableret en Sustainability Committee på tværs af universitetet, der bl.a. skal fokusere på at skabe impact i samfundet. Bestyrelsen havde stor ros til DTU’s bæredygtighedsindsats og understregede vigtigheden af at kommunikere det til omverdenen.

Bestyrelsen tog status på DTU’s bæredygtighedsindsats til efterretning.

**Ad. pkt. 9. Udkast til Årsrapport 2024**

Universitetsdirektøren præsenterede årsrapportens hovedresultater og begrundede det økonomiske resultat i årsregnskabet.

Adspurgt om årsagen til rækkefølgen af bestyrelses- og direktionsmedlemmer i årsrapporten og signalværdien heraf, svarede den daglige ledelse, at der ikke var nogen bagvedliggende årsag til rækkefølgen, hvori direktions- og bestyrelsesmedlemmer præsenteres i årsrapporten. Den daglige ledelse vil sørge for en behørig præsentation af direktions- og bestyrelsesmedlemmerne. Bestyrelsen havde enkelte og mindre tekstnære rettelser til årsrapporten.

Institutionsrevisor (EY) gennemgik revisionsprotokollatet og bemærkede, at årsregnskabet er forsynet med en revisionspåtegning uden modifikationer af konklusionen, at udtalelsen om ledelsesberetningen og målrapportering er uden bemærkninger, samt at EY ikke har konstateret fejlinformation i forbindelse med revisionen (blank påtegning). EY har også foretaget en forvaltningskritisk revision, hvilket ikke har givet anledning til bemærkninger.

Bestyrelseslederen gjorde opmærksom på, at hun ikke havde bemærkninger til revisionsprotokollatet, som hun havde gennemgået med EY den 21. marts 2025. Bestyrelseslederen kunne desuden oplyse, at hun, som foreskrevet i bestyrelsens forretningsorden, har vurderet EY’s uafhængighed og ikke har fundet nogen anledning til at betvivle denne. Formanden konkluderede herefter, at bestyrelsen kunne godkende og underskrive revisionsprotokollatet og årsrapporten for 2024.

**Ad. pkt. 10. DTU’s strategi 2026-2031**

Søren Lillelund Bech fra Implement Consulting Group indledte drøftelsen om DTU’s strategi 2026-2031. Dernæst præsenterede rektor organisationens input til strategien og opsamlingen på direktørkredsens strategiseminar samt tegnede et situationsbillede af DTU som oplæg til bestyrelsens strategidrøftelse. Herefter præsenterede Implement en række input fra et udvalg af DTU’s eksterne stakeholdere, herunder Novo Nordisk Fonden, Dansk Industri, Mærsk og Villum Fonden. Flere af de eksterne stakeholders pegede bl.a. på vigtigheden af, at DTU prioriterer og dyrker sine styrkepositioner.

Bestyrelsen pointerede, at alle skal kunne se sig i strategien, og at det er en trædesten hen mod meget større mål. Bestyrelsen drøftede en række strategiske temaer, herunder bl.a. fordele og ulemper ved at have forskningsmæssige fyrtårne i strategien. Der blev både udvist bekymring i forhold til at fravælge forskningsområder, men samtidig blev det understreget, at det unikke ved DTU skal træde tydeligt frem i strategien.

Der var enighed i bestyrelsen om, at tiltrækning og fastholdelse af talent skal have en central rolle i den kommende strategi. DTU skal være et sted, hvor man udlever sit talent og realiserer sit potentiale. DTU må ikke give afkald på excellence.

Der var ligeledes en drøftelse af vigtigheden i, at de strukturelle rammer er mere agile, så universitetet hurtigere kan omstille sig til fremtidens trends og udfordringer. Adspurgt om hvad der udfordrer DTU på den korte bane, pegede den daglige ledelse på de politiske reguleringer og det manglende handlerum, som noget af det mest udfordrende, bekymrende og hæmmende for at tænke langsigtet og stort. I samme ombæring blev universitetets tunge gearing mod ekstern finansiering drøftet. Her blev det bl.a. nævnt, at DTU skal turde sætte grænser for den eksterne finansiering, og at der altid skal være plads til den frie forskning. Der blev drøftet, hvordan DTU kan operere og vækste i forhold til regulering og governance-strukturer.

Ingeniørens rolle i samfundet blev drøftet, og bestyrelseslederen lagde vægt på værdien i at kommunikere, at en ingeniør er meget andet end en teknisk person. En ingeniør kan også transformere samfundet og tage lederskab. Her blev det polytekniske grundlag fremhævet som særligt vigtigt, og at DTU uddanner bredt til samfundet. DTU skal være centrum og mødested for de bedste studerende og forskere, der skal løse samfundets store udfordringer

Endvidere drøftede bestyrelsen DTU’s rolle i Europa, og bestyrelseslederen understregede vigtigheden i, at DTU er europæisk i sin måde at tænke på. DTU bør stræbe efter nye europæiske partnerskaber, bidrage med løsninger på området for Start-up til scale-up. Det blev bemærket, at fondsmarkedet og den kommercielle vinkel har potentiale til at vokse til det dobbelte.

Bestyrelsen havde en række vidensbehov frem mod næste bestyrelsesmøde, herunder en kvalificering af generationer, trivsel, excellence og kultur. Derudover skal andre europæiske universiteters governance-modeller undersøges.

Afslutningsvis udtrykte bestyrelsen ønske om løbende orientering opsamling, udsendelser og om fremdrift i strategiprocessen.

**Ad. pkt. 11. Evt.**

Ingen bemærkninger